Աբդուլահ իբն Զայեդ ալ-Նահյան

**Աբդուլահ իբն Զայեդ ալ-Նահյան** (, ), էմիրատցի քաղաքական գործիչ, որը 2006 թվականից զբաղեցնում է Արաբական Միացյալ Էմիրությունների արտաքին գործերի նախարարի պաշտոնը։ 2009 թվականից նաև ԱՄԷ 4 փոխվարչապետներից մեկն է։ Նա Արաբական Միացյալ Էմիրությունների հիմնադիր Զայիդ իբն Սուլթան ալ-Նահյանի 9-րդ որդին է։ 2020 թվականին, ԱՄԷ անունից, նա է ստորագրել Աբրահամի համաձայնագրերը։

## Կենսագրություն
Աբդուլահ իբն Զայեդ ալ-Նահյանը ծնվել է 1972 թվականի ապրիլի 30-ին Աբու Դաբիում։ Արաբական Միացյալ Էմիրությունների համալսարանում ստացել է քաղաքագիտության բակալավրի աստիճան։ Ամուսնացած է Ալյազիա իբն Շայիֆ ալ-Նահյանի հետ, որը 2010 թվականին դարձել էր ՄԱԿ-ի Պարենի և գյուղատնտեսության կազմակերպության բարի կամքի դեսպան։ Զույգն ունի 5 զավակ՝ Ֆաթիման, Մոհամադը, Զայեդը, Սայիֆը և Թեյաբը։

## Կարիերա
[ձախից|մինի|Աբդուլահ իբն Զայեդ ալ-Նահյանը [Միխայել Շպինդելեգերի հետ, 2013 թվական։]]Աբդուլահ իբն Զայեդ ալ-Նահյանը 2006 թվականի փետրվարի 9-ին նշանակվել է Արաբական Միացյալ Էմիրությունների արտաքին գործերի և միջազգային համագործակցության հարցերով նախարար։

2017 թվականին արտահոսած էլեկտրոնային նամակներից պարզ է դարձել, որ էմիրատցի պետական գործիչը սերտ հարաբերություններ է ունեցել Մեծ Բրիտանիայի նախկին վարչապետ Թոնի Բլեերի հետ, որը Մերձավոր Արևելքի խաղաղության հարցերով պատվիրակի կարգավիճակում ֆինանսավորվում էր ԱՄԷ-ի կողմից։ Այդ ընթացքում Բլեերը մի քանի հանդիպումներ է ունեցել ԱՄԷ արտաքին գործերի նախարարի հետ։ Էլեկտրոնային նամակներից նաև պարզ էր դարձել, որ Աբդուլահ իբն Զայեդ ալ-Նահյանը եղել է ԱՄԷ թագավորական ընտանիքի այն ներկայացուցիչներից մեկը, որը Բլեերին անձամբ է տրամադրել ֆինանսական միջոցներ։ 2011 թվականին Աբդուլահի գրասենյակը Windrush Ventures-ի միջոցով առանձին 2 միլիոն ԱՄՆ դոլար է հատկացրել Բլեերին, որն էլ այդ գումարը հասցեագրել է իր խորհրդատվական ծառայությունների մատուցմանը։ ԱՄԷ արտաքին գործերի նախարարությունը, դարձյալ Windrush Ventures-ի միջոցով, լրացուցիչ 12 միլիոն է հատկացրել Բլեերին՝ Կոլումբիայում, Վիետնամում և Մոնղոլիայում նրա խորհրդատվական աշխատանքի համար։

2017 թվականի օգոստոսին Աբդուլահ իբն Զայեդ ալ-Նահյանը Թուրքիային ու Իրանին զգուշացրեց վերջ տալ, ինչպես ԱՄԷ-ն էր ձևակերպում, «Սիրիայում գաղութատիրական գործողությունները», ինչը խոսում էր այն մասին, որ պատերազմում սկսել է նվազել Պարսից ծոցի երկրների դերը։ Նա կոչ էր արել Թեհրանին ու Անկարային դուրս գալ գործողությունների թատերաբեմից, քանի որ սահմանափակում էին Սիրիական պետության ինքնիշխանությունը։ Նա հավելել է, որ «եթե Իրանն ու Թուրքիան շարունակեն պատմական, գաղութային ու մրցակցային նույն վարքագիծը և նույն հայացքներն ունենան Արաբական հարցերում, մենք կունենանք նույն իրավիճակում ոչ միայն այսօրվա Սիրիայում, այլև վաղը որևէ այլ երկրում»։

2019 թվականի փետրվարի 14-ին Աբդուլահ իբն Զայեդ ալ-Նահյանը հայտարարեց, որ Սիրիայում իրանական թիրախների վրա Իսրայելի հարձակումները հիմնավոր էին։

2020 թվականի սեպտեմբերի 15-ին Վաշինգտոնում Սպիտակ տանը կայացած արարողության ժամանակ ստորագրել է «Իսրայել-Արաբական Միացյալ Էմիրություններ խաղաղության պայմանագիրը»։

2022 թվականի փետրվարին ՄԱԿ-ի Անվտանգության խորհրդում ԱՄԷ-ն ձեռնպահ քվեարկեց Ուկրաինա Ռուսաստանի ներխուժման դատապարտման վերաբերյալ որոշմանը։ Անվտանգության խորհրդում քվեարկությունից առաջ Աբդուլահ իբն Զայեդ ալ-Նահյանը հեռախոսազրույց էր ունեցել ԱՄՆ պետքարտուղար Էնթոնի Բլինքենի հետ։ Դրա ընթացքում Բլինքենը խոսել էր «ՄԱԿ-ի Անվտանգության խորհրդի միջոցով Ուկրաինայի ինքնիշխանությանն աջակցելուն միտված միջազգային ամուր արձագանքի կառուցման կարևորության մասին»։ Հեռախոսազրույցի վերաբերյալ արաբական կողմի հաղորդագրությունը մանրամասներ չէր պարունակում Բլինքենի հայտարարության մասին։[մինի|Աբդուլահ իբն Զայեդ ալ-Նահյանը (աջից) [Սպիտակ տուն|Սպիտակ տանը Աբրահամի համաձայնագրերի ստորագրման ժամանակ, 2020 թվականի սեպտեմբերի 15:]]

2025 թվականի հունվարի 7-ին, փոխվարչապետի և արտաքին գործերի նախարարի պաշտոնում, Աբու Դաբիում նա հյուրընկալել է Իսրայելի արտաքին գործերի նախարար Գիդեոն Սաարին՝ քննարկելու երկու երկրների միջև երկկողմ հարաբերությունները։

## Այլ գործունեություն
Աբդուլահ իբն Զայեդ ալ-Նահյանը ԱՄԷ ազգային անվտանգության խորհրդի անդամ է, ԱՄԷ սահմանների հարցով մշտական հանձնաժողովի փոխնախագահ, Ազգային մեդիայի խորհրդի նախագահ, Emirates Foundation for Youth Development-ի տնօրենների խորհրդի նախագահ, Abu Dhabi Fund for Development-ի (ADFD) տնօրենների խորհրդի փոխնախագահ և Ազգային պաշտպանական քոլեջի խորհրդի անդամ։

1997-2006 թվականներին զբաղեցրել է ԱՄԷ տեղեկատվության և մշակույթի նախարարի պաշտոնը։ Նախկինում զբաղեցրել է Emirates Media Inc.-ի նախագահի, 1993-2001 թվականներին ԱՄԷ ֆուտբոլի ասոցիացիայի նախագահի պաշտոնները։ Իսկ արդեն 1995-1997 թվականներին էլ զբաղեցրել է ԱՄԷ տեղեկատվության և մշակույթի նախարարի տեղակալի պաշտոնը։

## Շքանշաններ
* , «Սկանդերբեգ» շքանշան (շնորհվել է 2016 թվականի մարտի 13-ին Ալբանիայի նախագահ Բույար Նիշանիի կողմից)։
* , «Սուրբ Միքայելի և Գեորգի» շքանշանի պատվավոր ասպետ-կոմանդոր։

## Ծանոթագրություններ

## Արտաքին հղումներ

Կատեգորիա:Արաբական Միացյալ Էմիրությունների քաղաքական գործիչներ
Կատեգորիա:Միապետների որդիներ